Шлях – гэтае слова адразу асацыіруецца ў многіх з рухам, падарожжам, пераадольваннем перашкодаў. Кожны з нас, па-сутнасці, праходзіць нейкім сваім шляхам, жадаючы дасягнуць мэты. І не важна, якая гэта мэта, які вынік, важна тое, што, кожны з нас не можа дасягнуць чагосьці, не прайшоўшы перад гэтым пэўны шлях, не пераадолеўшы на гэтым шляху розныя перашкоды. Часам шлях зацягваецца, закручваецца, набываючы ўсё новыя і новыя павароты, і тады здаецца, што мэта недасягальная, але, маючы надзею і непахісную веру, самыя стойкія даходзяць да канца, знаходзяць тое, што шукалі, да чаго імкнуліся. У гэтым выпадку радасць ад дасягнення мэты становіцца яшчэ большай, таму што шлях, нягледзячы на ўсе цяжкасці і пакуты, пройдзены, а мэта дасягнута.